Marcaje cu vopsea fotoluminescentă, asta vor găsi turiștii, în curând pe traseele montane din țară.
Primele astfel de marcaje, care asigură o iluminare şi pe timpul nopţii, au început să fie făcute, în premieră naţională, pe cele două trasee din comuna Runcu, cel către Inelul Domniţei şi cel de pe Cheile Sohodolului, a anunţat, marţi, 14 mai, directorul Salvamont Gorj, Sabin Cornoiu.
Potrivit sursei citate, salvamontiştii şi-au propus reabilitarea cu noua vopsea a unui număr de alte 10 trasee până la jumătatea lunii iunie.
"Consiliul Judeţean Gorj şi Serviciul Salvamont implementează, în premieră naţională, primul marcaj turistic cu vopsea fotoluminescentă, element care va asigura o iluminare a marcajului şi pe timpul nopţii, facilitând astfel orientarea turiştilor şi pe timpul nopţii. O amplă campanie de refacere a marcajelor turistice va fi demarată în perioada următoare de către salvamontiştii gorjeni, aceştia propunându-şi un minim de 10 trasee reabilitate până la jumătatea lunii iunie, astfel încât turiştii să poată beneficia de această nouă funcţionalitate, odată cu debutul vârfului de sezon turistic de vară. Încercăm să facem tot ce depinde de noi pentru a oferi un climat de siguranţă celor care merg pe munte şi să reuşim să prevenim producerea de accidente pe munte şi reducerea substanţial numărul acestora", a precizat Sabin Cornoiu.
Pentru cele 12 trasee, vopseaua de tip Luminokrom a fost oferită gratuit de către distribuitorul acesteia în România.
"Acordăm o atenţie deosebită deopotrivă punerii în valoare a potenţialului turistic montan al judeţului nostru, cât şi asigurării celor mai bune condiţii desfăşurării într-o cât mai mare siguranţă a activităţilor montane, iar acest proiect este, fără îndoială, un nou pas înainte în promovarea şi susţinerea unui turism montan la cele mai înalte standarde", a precizat preşedintele CJ Gorj, Cosmin Popescu.